RESOLUCIÓN do 11 de xaneiro de 2005, da Delegación Provincial de Pontevedra, pola que se dispón o rexistro, o depósito e a publicación, no Diario Oficial de Galicia, do convenio colectivo do sector do transporte público de mercadorías por estrada.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 03/03/2005

Visto o texto do convenio colectivo do sector do transporte público de mercadorías por estrada, con nº de código 3602135 que tivo entrada no rexistro único do edificio administrativo da Xunta de Galicia en Vigo o día 29-12-2004, subscrito en representación da parte económica pola Asociación Provincial de Empresarios de Transporte Frigorífico de Pontevedra, Asociación Provincial de Operadores Logísticos y Transportes de Pontevedra, Asociación Provincial de Empresarios de Transportes Discrecionales de Mercancías de Pontevedra e Asociación de Industriales Transportistas de Pescado de Pontevedra, e da parte social, polas centrais sindicais CC.OO. e UGT, en data 20-12-2004. De conformidade co disposto no artigo 90.2º e 3º, do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 2 de maio, sobre rexistro e depósito de convenios colectivos de traballo e Real decreto 2412/1982, do 24 de xullo,
sobre traspaso de funcións e servizos da Administración do Estado á Comunidade Autónoma de Galicia, en materia de traballo, esta delegación provincial
ACORDA:
Primeiro.-Ordenar a súa inscrición no libro de rexistro de convenios colectivos de traballo, que consta nesta delegación provincial, e a notificación ás representacións económica e social da comisión negociadora.
Segundo.-Ordenar o seu depósito no Servizo de Relacións Laborais, Sección de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
Vigo, 11 de xaneiro de 2005.
Joaquín Macías Sánchez
Delegado territorial de Pontevedra
Convenio colectivo de traballo para
o transporte público de mercadorías
por estrada da provincia de Pontevedra
Artigo 1º.-Ámbito de aplicación.
Este convenio afecta todas as empresas dedicadas ás actividades de transporte regular e discrecional de mercadorías e axencia de transporte establecidas na provincia de Pontevedra e que, mesmo residindo fóra dela, teñan establecemento dentro da mesma provincia no que respecta ao seu persoal.
Artigo 2º.-Duración e vixencia.
Este convenio terá unha duración de tres anos e nove meses, contados desde o 1 de abril de 2004 ata o 31 de marzo de 2007. Entrará en vigor aos dez días da sinatura, ben que os efectos económicos dos salarios pactados para o primeiro ano de vixencia do convenio se retrotraerán ao 1 de abril de 2004.
Entenderase prorrogado de ano en ano, salvo denuncia de calquera das partes, con tres meses de anticipación, ao menos, á data da súa terminación. A denuncia deberase facer por escrito dirixida á outra parte afectada polo convenio.
Artigo 3º.-Ámbito persoal.
Estas normas obrigan a totalidade do persoal contratado pola empresa, tanto se realizan función técnica como manual, exceptuando unicamente aquelas persoas as que alude o artigo 2º do Estatuto dos traballadores.
Artigo 4º.-Compensación de melloras.
As condicións pactadas son compensables na súa totalidade coas que xa viñeran rexendo por mellora voluntaria concedida pola empresa.
Artigo 5º.-Absorción.
As melloras que por disposición legal ou regulamentaria se poidan establecer no futuro serán absorvibles polos aumentos acordados neste convenio, sempre e cando superen os beneficios que se concedan no seu conxunto.
Artigo 6º.-Situacións persoais.
Respectaranse as situacións persoais que con carácter de cómputo anual excedan destas normas estritamente ad personam.
Como as melloras económicas que se implantan en virtude deste convenio teñen o carácter de mínimas no seu conxunto, subsistirán os pactos, cláusulas e situacións de feito establecidas por costume xeral ou do lugar, implantadas pola empresa que signifiquen condicións máis beneficiosas para os traballadores.
Artigo 7º.-Soldos e salarios.
O persoal afectado por este convenio, segundo as categorías, rexerase para o primeiro ano do convenio pola táboa salarial anexa.
Para o ano 2005 (1-1-2005 ao 31-12-2005) incrementarase o salario da táboa salarial do convenio no IPC resultante do ano 2004 máis o 0,50%.
Para o ano 2006 (1-1-2006 ao 31-12-2006) incrementarase o salario da táboa salarial do convenio no IPC resultante do ano 2005 máis o 1%.
Para o ano 2007 (1-1-2007 ao 31-12-2007) incrementarase o salario da táboa salarial do convenio no IPC resultante do ano 2006 máis o 1%.
Artigo 8º.-Antigüidade.
A promoción económica en función do traballo desenvolvido, que se devengará desde o día 1 do
mes natural seguinte ao seu vencemento, queda fixada nun 5% do salario base aos cinco anos, un 10% aos dez anos, un 15% aos quince anos e un 20% aos vinte ou máis anos de servizos computables.
Aos traballadores que viñeran percibindo importes polo concepto de antigüidade, calquera que for a súa denominación, en contía superior á que resulte do novo sistema establecido no parágrafo anterior, respectaráselles, a título persoal, mentres lles resulte máis favorable, o dereito a cobraren a cantidade que viñeran percibindo por tal concepto o 31 de decembro de 1997; aos que nesa data estean en curso de adquisición dun novo tramo temporal recoñeceráselles no seu momento -salvo que ambas as partes acorden outra forma de compensación- o dereito a cobraren, a título persoal, a cantidade que terían devengado ao consolidalo, calculada conforme os salarios vixentes en tal momento.
Artigo 9º.-Complementos salariais.
Establécense os seguintes complementos salariais:
a) O condutor de vehículos con guindastre que realice ao propio tempo funcións de manipulador de guindastre, terá dereito a un complemento salarial consistente no importe de 43,68 euros mensuais, salvo aqueles condutores manipuladores de guindastre que veñan percibindo cantidades superiores á establecida nesta cláusula.
b) O condutor de vehículos capitoné dedicados a mudanzas, que ao propio tempo realice as funcións propias da mudanza e demais servizos que esta actividade require, percibirá a cantidade de 40,32 euros mensuais.
c) O condutor de camións ou furgonetas de negro fume que ao propio tempo teña que inspeccionar o seu estado, limpeza e conservación, e as súas bocas de carga e descarga, así como empatar e desempatar as mangueiras de carga e descarga do propio vehículo, cando así o requira o servizo, percibirá a cantidade de 43,68 euros mensuais.
d) O condutor de vehículos voceiros percibirá a cantidade de 42,14 euros mensuais por realizar labores adicionais á condución propias desta actividade.
Os complementos establecidos nesta cláusula incrementaranse para os sucesivos anos de vixencia na forma establecida no artigo 7º do convenio.
Artigo 10º.-Gratificacións extraordinarias.
As gratificacións extraordinarias do ano aboaranse na contía de trinta días e serán calculadas sobre a táboa salarial que corresponda, máis antigüidade, se é o caso. Denominaranse 25 de xullo, Nadal e beneficios, e serán feitas efectivas antes do 25 de xullo, 22 de decembro e 15 de marzo, respectivamente.
Artigo 11º.-Axudas de custo.
O persoal que saia da súa residencia por causas do servizo terá dereito a percibir unha indemnización polos gastos que se lle orixinen, que recibirá o nome de axuda de custos.
No caso de que non se traslade en vehículo da empresa, terá dereito a que se lle aboe o importe do billete en segunda clase, con dereito a liteira se a viaxe for nocturna.
O importe das axudas de custo para o primeiro ano de vixencia será o que a seguir se reflicte:
1. Galicia: 32,63 euros axuda de custo completa, repartidas en 8,90 euros o xantar, 8,90 euros a cea e 14,84 euros a noite.
2. Territorio nacional e Portugal: 39,13 euros a axuda de custo completa, repartidas en 10,68 euros o xantar; 10,68 euros a cea e 17,45 euros a noite.
3. Restantes países europeos: 71,76 euros a axuda de custo completa, repartidas en 19,56 euros o xantar, 19,56 euros a cea e 32,63 euros a noite.
A empresa terá a facultade de asumir o pagamento de aloxamento e comida do traballador en substitución das axudas de custo.
Nos casos de destacamento, as axudas de custo establecidas neste artigo sufrirán unha redución do 33%, sen prexuízo da facultade do precedente parágrafo que se lle recoñece á empresa.
Terán dereito a axudas de custo enteiras os que saian da súa residencia antes das 12.00 horas e regresen despois das 0.00 horas.
Percibirase a parte da axuda de custos correspondente ao xantar, sempre que o traballador saia da súa residencia antes das 12.00 horas e regrese despois das 14.00 horas.
Cobraranse axudas de custo para a cea, cando a saída se efectúe antes das 20.00 horas e a chegada despois das 22.00 horas.
A noite correspóndelles aos que cheguen á residencia despois das 0.00 horas.
Para os anos sucesivos de vixencia incrementaranse as axudas de custo na forma establecida no artigo 7º do convenio.
Artigo 12º.-Recibo de salario.
A liquidación e pagamento do salario faranse puntual e documentalmente na data e lugar convidos ou conforme os usos e costumes. O período de tempo á que se refire o aboamento das retribucións periódicas e regulares non poderá exceder un mes.
A documentación do salario realizarase mediante a entrega ao traballador dun recibo individual e xustificativo do pagamento, axustado ao modelo oficial.
Artigo 13º.-Non discriminación.
De conformidade co establecido no artigo 14 da Constitución, artigo 4.2º c) do ET, e artigo 12 do Acordo Xeral de Transporte de Mercadorías por Estrada, os traballadores terán dereito a non ser discriminados por razón de sexo, orixe, estado civil, raza, condición social, ideas relixiosas ou políticas, afiliación ou non a un sindicato, así como por razón de lingua.
Artigo 14º.-Xornada laboral.
A xornada semanal ordinaria de traballo será de 40 horas efectivas para todo o persoal, de acordo co Estatuto dos traballadores.
A xornada anual ordinaria será de 1.826 horas e 27 minutos de traballo efectivo.
Cando a súa distribución a nivel de empresa supoña a superación das 40 horas semanais, o control e cómputo da xornada verificarase bimestralmente en termos de media.
Cando por razóns obxectivas sexa necesario, as partes negociarán outros sistemas de cómputo e control, respectándose en todo caso o tempo máximo de xornada ordinaria anual mencionada anteriormente.
Para efectos de xornadas especiais, será de aplicación o disposto no Real decreto 1561/1995, do 8 de novembro, e demais disposicións específicas para o sector dos transportes.
En relación co calendario laboral, observarase o disposto no artigo 34.6º do Estatuto dos traballadores e Real decreto 1561/1995.
Artigo 15º.-Vacacións.
O período anual de vacacións será de 30 días naturais, que se gozarán nun ou dous períodos.
En caso de fraccionamento, un dos períodos nunca será inferior a catorce días e os traballadores terán dereito a gozar un día máis nun deles.
Un deles gozarase preferentemente nos meses de verán.
As datas de gozo acordaranse entre empresario e traballadores, non podendo iniciarse nin en domingo nin en festivo.
O traballador que, con dez anos ao servizo da empresa, logo de acordo con esta, decida voluntariamente o seu cesamento naquela para xubilarse anticipadamente gozará dun período adicional de vacacións na forma seguinte:
a) De 90 días, se o traballador cesa na empresa aos 61 anos.
b) De 70 días, se o traballador cesa na empresa aos 62 anos.
c) De 40 días, se o traballador cesa na empresa aos 63 anos.
Artigo 16º.-Traballos nocturnos.
As horas traballadas durante o período comprendido entre as 10.00 da noite e as 6.00 da mañá terán unha retribución específica incrementada nun 25% sobre o salario base.
Exclúense da cobranza do expresado complemento os traballadores coa categoría de serenos, gardas e vixilantes, así como coa de lavacoches e mecánico de taller (co límite nos dous últimos casos dun cada dez vehículos por empresa), que fosen contratados especificamente para traballar no período nocturno.
Tamén se exclúen da cobranza deste complemento os demais traballadores que realicen traballos noc
turnos, cos que se pactasen condicións salariais máis favorables e/ou de redución de xornada laboral, na proporción antes indicada.
Artigo 17º.-Traballos en domingos e festivos.
Os domingos e festivos, se por excepcional necesidade da empresa, o traballador non puidese gozar do seu descanso neses días, farao dentro da semana seguinte, sinalándose o día con anterioridade, ou cobrarao co incremento establecido na lexislación vixente.
Artigo 18º.-Horas extraordinarias estruturais.
Consideraranse como tales as que se realicen con ocasión de accidentes ou para solucionar necesidades urxentes e inminentes que veñan exixidas de inmediato polo servizo, as que obedecen a períodos punta de produción, ausencias imprevistas, cambios de quenda e outras circunstancias de carácter estrutural derivadas da propia natureza da actividade de transportes.
Artigo 19º.-Cadernos de control.
Todo o persoal que traballe horas extraordinarias será provisto dun caderno individual ou de ficha de control, no cal se irán anotando aquelas, así como as sucesivas liquidacións que se fagan.
Artigo 20º.-Licenzas e permisos.
O traballador, despois de aviso e xustificación, poderá ausentarse do traballo, con dereito a remuneración, por algún dos motivos e polo tempo seguintes:
a) Quince días naturais en caso de matrimonio.
b) Tres días nos casos de nacemento de fillos ou enfermidade grave ou falecemento de parentes ata segundo grao de consanguinidade ou afinidade. Cando, con tal motivo, o traballador necesite facer un desprazamento para o efecto, o prazo será de cinco días.
Por outra parte, o traballador terá dereito a esta licenza no caso de enfermidade ou falecemento da súa parella de feito recoñecida legalmente.
c) Dous días por traslado do domicilio habitual.
d) Polo tempo indispensable para o cumprimento dun deber inescusable de carácter público e persoal. Cando conste nunha norma legal ou convencional un período determinado, aplicarase o que esta dispón verbo da duración da ausencia e a súa compensación económica.
Cando o cumprimento do deber antes referido supoña a imposibilidade da prestación do traballo debido en máis do 20% das horas laborables nun período de tres meses, a empresa poderá pasar o traballador afectado á situación de excedencia regulada no punto un do artigo 46 do Estatuto dos traballadores.
No suposto de que o traballador, por cumprimento do deber ou desempeño do cargo, perciba unha indemnización, descontarase o importe desta do salario ao que tivese dereito na empresa.
e) Para realizar funcións sindicais ou de representación do persoal nos termos establecidos legal ou convencionalmente.
Artigo 21º.-Accidente de traballo e enfermidade.
Durante as situacións de incapacidade laboral transitoria derivadas de accidente de traballo, as empresas completarán a prestación económica aboada pola Seguridade Social ata o 100% da base reguladora desta e por un máximo de tres meses contados desde a data da baixa.
Se, ocorrido o accidente de traballo, se hospitalizase o traballador, as empresas deberán completar, durante a hospitalización e por un máximo de seis meses, incluído o período de tres meses citado no parágrafo anterior, a prestación económica da Seguridade Social ata o 100% da base reguladora desta.
Por outra parte, nas situacións de incapacidade laboral transitoria derivadas de enfermidade común que motive hospitalización, as empresas completarán durante a hospitalización e ata un máximo dun mes a prestación económica da Seguridade Social ata o 100% da base reguladora desta.
Artigo 22º.-Excedencias.
A excedencia poderá ser voluntaria ou forzosa. A forzosa, que dará dereito á conservación do posto de traballo e ao cómputo da antigüidade da súa vixencia, concederase pola designación ou elección para un cargo público que imposibilite a asistencia ao traballo. O reingreso deberá ser solicitado dentro do mes seguinte ao cesamento no cargo público.
Así mesmo, poderán solicitar o seu paso á situación de excedencia na empresa, os traballadores que exerzan funcións sindicais de ámbito provincial ou superior mentres dure o exercicio do seu cargo representativo. O traballador excedente conserva soamente o seu dereito preferente ao reingreso nas vacantes de igual ou similar categoría á súa que houber ou se producisen na empresa.
Artigo 23º.-Contrato eventual por circunstancias do mercado ou acumulación de tarefas.
A duración máxima destes contratos será de doce meses dentro dun período de dezaoito meses, contados a partir do momento en que se produza a causa que o motiva. Se se concertan por menos de doce meses, poden ser prorrogados por acordo das partes, pero sen exceder da suma dos períodos contratados os doce meses e efectuarse dentro do período de dezaoito meses de límite máximo.
Á finalización dos contratos de duración determinada ou temporal e co obxecto de fomentar o emprego estable, poderanse converter en contratos de traballo para o fomento da contratación indefinida regulados nas sucesivas leis ou disposicións que o autorizan.
Artigo 24º.-Extinción do contrato.
O contrato de traballo extinguirase polas causas establecidas polo ET e demais disposicións de aplicación.
Nos casos de contratos temporais, o empresario deberá notificar a denuncia do contrato antes de que finalice. Se a súa duración é superior a seis meses e ata un ano, a denuncia deberase cursar cunha anticipación mínima de 8 días. Se a súa duración é superior a un ano, a denuncia deberase cursar con unha anticipación mínima de 15 días. O incumprimento por parte do empresario do prazo anterior dará lugar a unha indemnización equivalente aos días en que o dito prazo se incumprise.
Nos supostos de dimisión ou cesamento por vontade do traballador, todo empregado terá dereito a rescindir o seu contrato de traballo sen estar obrigado a alegar as causas da súa determinación.
Para isto, o persoal comunicaralle á dirección da empresa a data do seu cesamento cunha anticipación mínima de 15 días, excepto para o persoal non cualificado, para o cal o aviso será cunha anticipación de oito días.
Cando un traballador pretenda a rescisión do contrato, deberá seguir prestando os seus servizos en canto non transcorran os prazos sinalados neste artigo.
O abandono do posto de traballo, sen que transcorresen os prazos sinalados, será penalizado cunha sanción económica equivalente ao salario base dos días que falten desde o abandono do servizo ata a data en que, cumprido o trámite de aviso previo, lle correspondería o cesamento.
Artigo 25º.-Uniformes.
A empresa e mais o traballador cumprirán canto se refire á uniformidade, conforme se determine no vixente Acordo Xeral para as Empresas de Transportes de Mercadorías por Estrada.
Artigo 26º.-Roupa de traballo.
As empresas que dispoñan de taller facilitaranlle ao seu persoal calzado adecuado, tendo en conta para isto o traballo específico que o persoal efectúe no taller.
Artigo 27º.-Taboleiros de anuncios.
De acordo co artigo 81 do ET, nas empresas, sempre que as súas características o permitan, porase ao dispor dos delegados de persoal un taboleiro de anuncios, co fin de informar os traballadores dos asuntos laborais que sexan de interese para o persoal.
Artigo 28º.-Prevención de riscos laborais.
A empresa e a representación dos traballadores na empresa comprométense a cumprir a Lei de prevención de riscos laborais.
Artigo 29º.-Seguro de accidente laboral.
A empresa contratará, totalmente ao seu cargo, un seguro colectivo a favor dos seus traballadores, de 21.035,42 euros por cada un, de forma que, en caso de falecemento ou invalidez permanente total, absoluta ou grande invalidez derivados de accidente laboral, ao servizo da empresa, a cantidade citada
sexa cobrada polos seus herdeiros legais, ou polo propio traballador, se é o caso.
Este seguro non constitúe unha substitución das obrigas da empresa en materia de Seguridade Social, senón un complemento.
Con efectos do 1 de febreiro de 2005, amplíase a cobertura do dito seguro, de xeito que as empresas contratarán un seguro a favor dos seus traballadores, por un capital asegurado de 27.045,54 euros que cubra os riscos de morte, invalidez permanente total, absoluta ou grande invalidez, de acordo coa normativa da Seguridade Social, que se deriven de accidente de traballo ao servizo da empresa.
Artigo 30º.-Suspensión de carné de conducir.
En caso de que por resolución administrativa se produza a retirada do carné de conducir ou tarxeta ADR a un condutor por un período non superior a seis meses, durante a vixencia do convenio e conducindo un vehículo da empresa para a que preste servizos, esta comprométese a lle facilitar ao traballador afectado o posto de traballo mais idóneo, aplicando as retribucións do convenio.
Se a retirada do carné de conducir ou ADR é por resolución xudicial firme, o período non será superior a 90 días.
Quedan excluídos os casos de suspensión de permiso de conducir ou tarxeta a consecuencia da comisión de delitos dolosos, consumo de drogas ou inxestión de bebidas alcohólicas.
O dito beneficio só poderá ser gozado se concorren as tres circunstancias seguintes:
1. Que a suspensión do carné de conducir ou tarxeta ADR non se producise no prazo dun ano desde a última suspensión.
2. Que non se atope nesa situación un número de condutores superior ao 10% dos que prestan servizo no centro de traballo co mínimo dun.
3. Que a antigüidade do condutor de que se trate sexa de, polo menos, dous anos.
Non será de aplicación o previsto nos parágrafos precedentes nos centros de traballo que conten con menos de 10 traballadores nos cales se substituirá o beneficio establecido naqueles, sempre que se dean as circunstancias previstas nestes, por unha suspensión do contrato de traballo non retribuída nin computable para ningún efecto durante o período de suspensión do permiso de conducir ou tarxeta ADR, con reserva do posto de traballo.
O condutor que, con máis de dous anos de antigüidade, fose suspendido do seu permiso de conducir ou tarxeta ADR por tempo superior a tres meses por resolución xudicial aos 6 meses por resolución administrativa e sempre que a suspensión non sexa debida á comisión de delitos dolosos, inxestión de bebidas alcohólicas ou inxesta de estupefacientes e coas circunstancias establecidas nos parágrafos anteriores, terá dereito por unha soa vez a unha exce
dencia voluntaria, non retribuída, por todo o tempo que dure a suspensión, con reserva do posto de traballo, sendo o tempo máximo da dita excedencia o que marque a lexislación para a contratación temporal por razóns eventuais.
Artigo 31º.-Pagamento de multas.
As multas por infracción de tráfico imputables á culpa ou imprudencia do traballador serán aboadas por este. En caso de que a infracción non se deba á culpa ou imprudencia do traballador, as multas serán aboadas pola empresa.
Artigo 32º.-Xubilación anticipada.
As empresas e traballadores poderán pactar, existindo común acordo entre ambas as partes, xubilacións anticipadas aos 64 anos, de conformidade co disposto no Real decreto 1194/1985, do 17 de xullo, debendo as empresas substituílos simultaneamente ao seu cesamento por xubilación por outros traballadores nas condicións previstas no citado real decreto.
Artigo 33º.-Comisión paritaria.
Para a interpretación e cumprimento das cláusulas deste convenio, e en xeral para entender en cantas cuestións se deriven da súa aplicación, establécese unha comisión paritaria, integrada por un número igual de representantes económicos e das centrais sindicais signatarias do convenio.
A citada comisión elixirá o seu presidente, que non poderá ser membro do citado órgano.
Artigo 34º.-Indivisibilidade.
As condicións pactadas neste convenio forman un todo orgánico e indivisible e, para efectos da súa aplicación práctica, considerado na súa totalidade.
Artigo 35º.-Lexislación subsidiaria.
En todo o non expresamente previsto neste convenio observarase o disposto no Acordo Estatal para o Transporte de Mercadorías por Estrada e demais disposicións legais vixentes, así como regulamentos da CEE e convenio nº 153 da OIT mentres sexan de aplicación en España.
Disposicións adicionais
Primeira.-Recoñecemento médico.
Dadas as características da actividade de transportes por estrada, recoméndaselles ás empresas que voluntariamente, despois de acordo cos seus traballadores, leven a cabo anualmente recoñecementos médicos a través dos servizos correspondentes das mutuas patronais de accidentes de traballo, ou na forma que consideren mais idónea.
Segunda.-Atrasos salariais.
As diferencias salariais que as empresas estean a deber como consecuencia da entrada en vigor deste convenio con posterioridade aos seus efectos económicos do 1 de abril, serán aboadas no prazo máximo de 60 días, contando desde a súa entrada en vigor.
Terceira.-Partes asinantes.
As partes asinantes deste convenio son as seguintes:
En representación dos traballadores: as centrais sindicais UGT; CC.OO.
En representación dos empresarios: as asociacións de empresarios de transportes discrecionais de mercadorías; transporte frigorífico; operadores loxísticos e de transporte; e transporte de peixe.
ANEXO I
Táboa de salarios
(Vixencia 1-4-2004 ao 31-12-2004)
Categorías
Euros
Grupo I. Persoal superior e técnicos.
Subgrupo A)
I. Xefe de servizo
1.070,92 mes
II. Inspector principal
937,05 mes
Subgrupo B)
I. Enxeñeiros e licenciados
983,09 mes
II. Enxeñeiros técnicos e aux. titulados
753,00 mes
III. Axudantes técnicos sanitarios
686,09 mes
Grupo II. Persoal administrativo.
I. Xefe de sección
784,60 mes
II. Xefe de negociado
728,57 mes
III. Oficial de primeira
678,80 mes
IV. Oficial de segunda
622,19 mes
V. Auxiliar administrativo
590,35 mes
VI. Aspirantes de 16 e 17 anos
Salario mínimo segundo idade
Sección 2ª. Persoal de axencias de transporte.
I. Encargado xeral
808,82 mes
II. Encargado de almacén
771,58 mes
III. Capataz
734,42 mes
IV. Auxiliar de almacén e basculeiro
620,65 mes
V. Mozo especializado
21,56 día
VI. Mozo de carga, descarga e repartición
20,88 día
Subgrupo B). Transporte de mercadorías.
I. Xefe de tráfico de primeira
808,82 mes
II. Xefe de tráfico de segunda
771,58 mes
III. Xefe de tráfico de terceira
734,47 mes
IV. Condutor-mecánico
23,63 día
V. Condutor
22,81 día
VI. Condutor-repartidor
23,63 día
VII. Condutor de motocicletas e furgonetas
22,26 día
VIII. Axudante
21,63 día
IX. Mozo especializado
21,56 día
X. Mozo de carga, descarga e repartición
20,88 día
Grupo H). Transporte de mobles, mudanzas e gardamobles.
I. Xefe de tráfico
808,82 mes
II. Inspector-visitador
771,58 mes
III. Encargado de almacén e gardamobles
734,42 mes
IV. Capataz
734,42 mes
V. Capitonista
22,02 día
VI. Mozo especializado
22,02 día
VII. Mozo
20,88 día
VIII. Carpinteiro
23,63 día
IX. Condutor-mecánico
23,63 día
X. Condutor
22,81 día
XI. Condutor furgonetas o motocicletas
22,24 día
Grupo IV. Persoal de talleres.
I. Xefe de taller
849,10 mes
II. Encargado ou contramestre
727,19 mes
III. Encargado xeral
710,39 mes
IV. Encargado de almacén
683,01 mes
V. Xefe de equipo
24,31 día
VI. Oficial de primeira
23,35 día
VII. Oficial de segunda
22,33 día
VIII. Oficial de terceira
21,48 día
IX. Mozo de taller
19,17 día
X. Traballadores en formación
Salario mínimo segundo idade.
Grupo V. Persoal subalterno.
I. Cobrador de facturas
587,35 mes
II. Telefonista
587,35 mes
III. Porteiro
587,35 mes
IV. Vixilante
587,35 mes
V. Limpadora (por horas)
2,33 hora
VI. Mozo dos recados de 16 e 17 anos
Salario mínimo segundo idade.
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA